Ma vas ná babas twee jaar uit mekaar sterf‘n Foto van Stephany Lafountain wat deur die Fairbanks-polisiedepartement beskikbaar gestel is. (Foto: Fairbanks Police Department via AP) ŉ Jong ma van Alaska in die VSA is aangekla van die moord op haar twee babadogters wat twee jaar uit mekaar gesterf het. Stephany Lafountain (23) van Fairbanks word daarvan beskuldig dat sy haar 4 maande oue dogter in 2015 versmoor en dieselfde met haar 13 maande oue dogter in November 2017 gedoen het. Lafountain is Donderdagmiddag by haar huis in hegtenis geneem. CBS News berig Eric Jewkes, polisiehoof van Fairbanks, het tydens ŉ mediakonferensie die moord op die babas as ŉ “ondenkbare tragedie” bestempel, maar nie uitgebrei oor die moontlike motief vir die moorde nie. Lafountain was verlede jaar met ŉ soldaat getroud en het op die Fort Wainwright-weermagbasis gewoon. Volgens nuusberigte het sy op 20 November 2017 omstreeks 18:30 die nooddienste gebel en gesê haar baba haal nie asem nie. Die babadogtertjie is na ŉ hospitaal gehaas en later na ŉ tweede hospitaal oorgeplaas waar sy vier dae later gesterf het. ŉ Ondersoek na die baba se dood is van stapel gestuur omdat sy en haar ma nie lede van die weermag is nie. Lafountain en haar man is in Februarie geskei. As deel van die ondersoek het die polisie ook ondersoek ingestel na die dood van Lafountain se eerste baba uit ŉ vorige verhouding. Geen vuilspel is destyds vermoed nie, maar die ooreenkomste tussen die twee babas se dood het owerhede onraad laat vermoed. Lafountain het op 15 September 2015 omstreeks 17:00 die polisie gebel en gesê haar vier maande oue baba haal nie asem nie. Die kind is na ŉ hospitaal gehaas waar sy later dood verklaar is. Speurders sê ongeveer ŉ uur voordat Lafountain die nooddienste oor haar tweede baba gebel het, het sy op die internet gesoek vir maniere om iemand dood te maak sonder enige bewyse. Van die frases wat sy op die soekenjin ingetik het, sluit in “maniere om te versmoor”, “kan verdrinking op ŉ outopsieverslag wys”, “maniere om ŉ mens dood te maak sonder bewyse” en “verdrinking en forensies”. Nadoodse ondersoeke wat op die babas gedoen is, het getoon beide dogtertjies was gesond en het geen genetiese abnormaliteite, siektes of beserings gehad nie. Die oorsaak van die eerste baba se dood is as onbevestig aangeteken, maar daar was tekens van versmoring. Die tweede baba is dood weens ŉ tekort aan suurstof na die brein.